Ouma vas oor kleinkind se verkragtingArgieffoto ŉ Pensioenaris van Mpumalanga is Vrydag in die Nelspruit streekshof gevonnis nadat sy haar kêrel gehelp het om haar sewejarige kleinkind te verkrag en haar met MIV te besmet. “Die 67-jarige vrou van Daantjie naby Nelspruit is in 2008 saam met haar kêrel in hegtenis geneem in verband met die herhaaldelike verkragting van haar kleinkind,” het ŉ Sapa-korrespondent berig. Die vrou se naam word weerhou om die kind se identiteit te beskerm. Sy het onskuldig gepleit op aanklag van verkragting, sameswering om te verkrag en poging tot moord. Die kêrel, wat MIV-positief was, het vroeër gesterf. Landdros André Geldenhuys het die vrou tot 10 jaar tronkstraf gevonnis. Hy het gesê alhoewel die kêrel moontlik die vrou ook met MIV besmet het, het sy voor die hof ontken dat sy MIV-positief is. Sy het gesê sy gebruik moetie om haarself te genees. “Volgens jou het jy geweet hy was MIV-positief en jy het moetie gebruik,” het Geldenhuys aan die vrou gesê. “Maar jy is siek en jy loop met krukke – ŉ teken dat jy met gebreke sukkel. Dit is duidelik dat jy nog steeds die virus het.” Hy het gesê die vrou word skuldig bevind dat sy die man gehelp het om haar kleinkind te verkrag deur wag te hou by die deur. “Jy is haar ouma, jy moes haar beskerm het. Sy is jou dogter se kind. Maar jy het aangegaan en haar blootgestel aan hierdie mishandeling en vernedering. Wat dinge vererger is dat dit nie net een keer gebeur het nie, maar ŉ hele paar keer op verskillende dae.” Geldenhuys het gesê daar is geen bewyse of die kêrel die vrou beïnvloed het nie, aangesien sy nie enige getuienis wou lewer of betrokkenheid wou ontken nie. “Die feit bly staan dat jy skuldig bevind word dat jy ŉ rol gespeel het om hom te ondersteun. Wat dit vererger is dat jy nie enige berou toon nie.” Hy het haar aansoek om verlof tot appèl afgekeur.